NER พุ่งแรง 5% รับข่าวเจรจาพันธมิตรผลิตยางรถยนต์ 3 ราย ผบห.ตั้งเป้าปี 62 รายได้โตทะลุ 10%
NER พุ่งแรง 5% รับข่าวลุยเจรจาพันธมิตรผลิตยางรถยนต์ 3 ราย หวนรุกตลาดยุโรป ผบห.ตั้งเป้าปี 62 รายได้โตทะลุ 10% โดยปิดตลาดวันนี้ (26 พ.ย.) อยู่ที่ 1.95 บาท บวก 0.10 บาท หรือ 5.41% สูงสุดที่ 1.97 บาท ต่ำสุดที่ 1.85 บาท ด้วยมูลค่าซื้อขาย 188.45 ล้านบาท
26 พ.ย. 2561

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ปิดตลาดวันนี้ (26 พ.ย.) อยู่ที่ 1.95 บาท บวก 0.10 บาท หรือ 5.41% สูงสุดที่ 1.97 บาท ต่ำสุดที่ 1.85 บาท ด้วยมูลค่าซื้อขาย 188.45 ล้านบาท

โดย นายชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า บริษัทอยู่ระหว่างเจรจากับบริษัทผู้ผลิตยางรถยนต์ขนาดใหญ่ในทวีปยุโรป จำนวน 3 รายและได้ส่งสินค้าตัวอย่างไปให้โรงงานพิจารณาแล้ว ซึ่งเป็นการกลับมาเจาะตลาดในยุโรปอีกครั้ง โดยคาดว่าจะสามารถปิดดีลได้ 1 รายภายในไตรมาส 1/62 ทั้งนี้ เพื่อขยายฐานลูกค้ารองรับกำลังผลิตของโรงงานใหม่ที่จะแล้วเสร็จในปี 63
โดยปัจจุบันบริษัทมีลูกค้าหลักในประเทศจีน สิงคโปร์ และในไทย ซึ่งบริษัทมองว่าประเทศกลุ่มเดิมก็ถือว่ายังมีการเติบโตที่ดี โดยบริษัทได้เดินหน้าขยายฐานลูกค้าใหม่อย่างต่อเนื่อง โดยเฉพาะลูกค้าสิงคโปร์ หรือลูกค้ากลุ่มเทรดเดอร์ ทำให้มีลูกค้าทำสัญญาระยะยาวมากขึ้น คาดว่าลุกค้าที่ทำสัญญาซื้อยางระยะ 1 ปีจะเพิ่มเป็น 11 รายในปี 62 จากปีนี้อยู่ที่ 8 ราย
ทั้งนี้ บริษัทตั้งเป้ารายได้ปี 62 จะเติบโตไม่ต่ำกว่า 10% จากปีนี้คาดทำได้ใกล้เคียงกับปีก่อนที่มีรายได้ 9.8 พันล้านบาท เนื่องจากประเมินว่าราคายางพาราได้ผ่านจุดต่ำสุดไปแล้วหลังปรับตัวลงมาค่อนข้างมากในช่วงที่ผ่านมา โดยคาดราคายางพาราปีนี้เฉลี่ยอยู่ที่ 45 บาท/กิโลกรัม ลดลงเมื่อเทียบกับปีก่อนที่อยู่ในระดับ 53 บาท/กิโลกรัม
“คาดการณ์ยอดขายยางในปีหน้ามองว่ายังมีการเติบโตต่อเนื่อง จากทิศทางราคายางพาราน่าจะผ่านจุดต่ำสุดไปแล้ว แต่ในเรื่องของมาร์จิ้นในช่วงต้นปี 62 อาจจะได้รับผลกระทบเล็กน้อยจากราคายางพาราที่ปรับตัวลดลงในปีนี้”นายชูวิทย์ กล่าว 
ขณะที่แผนขยายกำลังการผลิตในส่วนของยางแผ่นผสม (RSS Mixtures Rubber) ซึ่งจะส่งผลทำให้กำลังการผลิตจะเพิ่มขึ้นอีก 60,000 ตัน/ปีจะสามารถเดินเครื่องผลิตได้ตั้งแต่ไตรมาส 2/62 ส่วนการสร้างโรงงานใหม่เพื่อขยายกำลังการผลิตยางแท่ง (STR) และยางแท่งผสม (Mixtures Rubber) กำลังการผลิต 172,800 ตันต่อปี คาดว่าจะแล้วเสร็จตามแผนในปี 63 ซึ่งจะใช้งบลงทุนในช่วงปี 62 ราว 456 ล้านบาท
สำหรับราคาหุ้น NER ที่ปรับตัวลดลง นายชูวิทย์ กล่าวว่า ได้ใช้เงินส่วนตัวทยอยเข้าซื้อหุ้น NER มาอย่างต่อเนื่อง เพื่อสร้างความเชื่อมั่นให้กับนักลงทุน โดยบริษัทยืนยันว่าผลประกอบการของบริษัทยังคงเติบโตอย่างต่อเนื่อง ซึ่งในวันที่ 28 พ.ย.นี้ บริษัทจะมีการประชุมนักวิเคราะห์เพื่อแถลงแผนการดำเนินงาน